| Taukadažiai |
| --- |
| Taukadažiai, pakelės koplytėlė |
|  |
| 

TaukadažiaiTaukadažiai

 |
| **Koordinatės** | 55°11′53″š. pl. 24°24′14″r. ilg.﻿ / ﻿55.198°š. pl. 24.404°r. ilg.﻿ / 55.198; 24.404﻿ (Taukadažiai)Koordinatės: 55°11′53″š. pl. 24°24′14″r. ilg.﻿ / ﻿55.198°š. pl. 24.404°r. ilg.﻿ / 55.198; 24.404﻿ (Taukadažiai) |
|  |
| **Apskritis** | Kauno apskrities vėliava Kauno apskritis |
| **Savivaldybė** | Jonavos rajono savivaldybės vėliava Jonavos rajono savivaldybė |
| **Seniūnija** | Šilų seniūnija |
|  |
| **Gyventojų** (2015) | 2  |
|  |
| 

| Vietovardžio kirčiavimas  (34b kirčiuotė)  |
| --- |
|
| *Vardininkas:* | Taukadažiaĩ |
| *Kilmininkas:* | Taukadažių̃ |

 |

**Taukadažiai** – kaimas Jonavos rajono savivaldybės teritorijos šiaurės rytinėje dalyje, 1 km į vakarus nuo Panoterių.

Geografija
----------

Buvęs palivarkas
Stačiatikių kapinaitės
Kaimo teritorija apima 92,77 ha plotą, kuris plyti į šiaurę nuo kelio  **1515**  Panoteriai–Milagainiai–Narauninkiškiai . Prie kelio stovi vienintelė sodyba.

Šiaurės rytuose jos ribojasi su Mankūnais, rytuose – su Panoteriais, pietryčiuose – su Šemetiškiais, vakaruose – su Mogeniais, o šiaurėje – su Milagainių mišku. Pietvakarine dalimi praeina kelias Taukadažiai–Balėnai.

Centrinėje kaimo dalyje veikia kapinės, kuriose laidojami Panoterių apylinkėse gyvenantys rusų kilmės stačiatikiai.

Istorija
--------

Taukadažiai XIX a. žemėlapyje
Kartografinėje medžiagoje Taukadažiai (rus. *Таукодоже*; lenk. *Taukodoże*; vok. *Taukodoshe*) minimi nuo XIX a. Tai buvo Milagainių dvaro palivarkas, XX a. pr. tapęs savarankišku dvareliu. Labiausiai jis klestėjo valdant bajorų Radzivonų (Radzivanų) šeimai.

1923 m. palivarke buvo 3 kiemai. Tarpukariu buvo atnaujinta dvaro sodyba, kurią supo lapuočiai medžiai, o palei pietvakarinį pakraštį palei kelią į Bukonis buvo pasodinta alėja.

Sodybos centre stovėjo mediniai, vienaukščiai rūmai, primenantys didelį, liaudiškos architektūros namą, o šiaurės vakariniame pakraštyje – masyvus, medinis klojimas. Tarp jų plytėjo vaismedžių sodas. Į šiaurės rytus nuo rūmų buvo pastatytas tvartas, kurio sienos buvusios molinės, tinkuotos ir baltintos kalkėmis. Šalia jų stovėjo daržinė. Pietiniame sodybos kampe tarpukariu iškilo gražiausias statinys – degto molio plytų svirnas.

Į šiaurės rytus nuo dvaro pastatų stovėjo trejetas kumetynų su ūkiniais pastatais. Už jų laukuose, molingoje kalvoje buvo pastatyta plytinė. Iš kalvos kasamas molis ir plytinėje išdegtos plytos naudotos dvaro statyboms. Iš molio plytų buvo išmūrytas koplytstulpis, iškilęs kryžkelėje priešais dvaro sodybą.

Radzivonai savo ūkyje plačiai naudojo techniką, turėjo net 5 kuliamąsias ir 6 traktorius.

Tarpukariu Taukadažiai vadinti viensėdžiu, pokariu – Taukodažių kaimu.

1941 m. dvaro savininkas Vaclovas Radzivonas (1909–1941) su žmona Antanina, dukterimis Birute ir Nijole buvo ištremti į Altajaus krašto Oirot Tūros rajoną. Tremtyje šeimos galva ir jaunėlė duktė Birutė (1940–1942) mirė. Vyresnioji duktė Nijolė Valerija Radzivonaitė iš tremties paleista 1954 m. o žmona Antanina Radzivonienė – 1958 m. 

Nacionalizuotame dvare buvo įkurtas valstybinis ūkis, vėliau – Stalino vardu pavadintas kolūkis. Sovietmečiu sodybos pastatai sunyko. Išliko tik svirnas, kurį tėvo palikimą XX a. pab. atsiėmusi Nijole Valerija Radzivonaitė pritaikė gyvenamojo namo paskirčiai.

1979 m. Taukadažių kaimas buvo išbrauktas iš Jonavos rajono gyvenamųjų vietovių apskaitinių duomenų. Žemių savininkų iniciatyva Lietuvos Respublikos Vyriausybės 2015 m. gegužės 27 d. nutarimu Nr. 524 buvo naujai nustatyta gyvenamoji vietovė, kuriai suteiktas (grąžintas) *Taukadažių* kaimo pavadinimas.

| Administracinis-teritorinis pavaldumas |
| --- |
| 1919–1950 m. | Panoterių valsčius, Ukmergės (Vilkmergės) apskritis |
| 1950–1962 m. | Pasodos apylinkė, Jonavos rajonas |
| 1962–1963 m. | Pasodos apylinkė, Ukmergės rajonas |
| 1963–1976 m. | Markutiškių apylinkė, Jonavos rajonas |
| 1976–1995 m. | Šilų apylinkė, Jonavos rajonas |
| 1995– | Šilų seniūnija, Jonavos rajono savivaldybė, Kauno apskritis |

Gyventojai
----------

|  |
| --- |
|  **Demografinė raida tarp 1902 m. ir 2014 m.** |
| **1902 m.** | **1923 m.sur.** | **1959 m.sur.** | **1970 m.sur.** | **1979 m.sur.** | **1985 m.** | **2014 m.** |
| 41 | 37 | 43 | 16 | 0 | 0 | 2 |
| 

| Demografinės raidos histograma |
| --- |
| 
 |

 |

Šaltiniai
---------

1. ↑  Registrų centras, tikrinta 2016-08-13.
2. ↑  Lietuvos apgyventos vietos. – Kaunas, 1925. – P. 500
3. ↑  Atsiminimai apie tarpukario Lietuvą
4. ↑  Lietuvos gyventojų genocidas, 1939–1941. – Vilnius, 1999. – T. 1 (A–Ž). – P. 681
5. ↑  Lietuvos TSR administracinis-teritorinis suskirstymas. – Vilnius, 1959. – P. 101
6. ↑  Lietuvos Respublikos Vyriausybės 2015 m. gegužės 27 d. nutarimas Nr. 524 „Dėl Jonavos rajono savivaldybės gyvenamųjų vietovių panaikinimo, nustatymo ir pavadinimų suteikimo, teritorijų ribų nustatymo"
7. ↑  *Алфавитный списокъ населенныхъ мѣстъ Ковенской губерніи*. – Ковна, Тіпографія Губернскаго Правленія, 1903.
8. ↑  *Lietuvos apgyventos vietos: pirmojo visuotinojo Lietuvos gyventojų 1923 m. surašymo duomenys*. Kaunas: Finansų ministerija. Centralinis statistikos biūras, 1925.
9. 1 2  *Lietuvos TSR kaimo gyvenamosios vietovės 1959 ir 1970 metais (Visasąjunginių gyventojų surašymų duomenys)*. Vilnius: Centrinė statistikos valdyba prie Lietuvos TSR Ministrų tarybos, 1974.
10. ↑  *Lietuvos TSR kaimo gyvenamosios vietovės (1979 metų Visasąjunginio gyventojų surašymo duomenys)*. Vilnius: Lietuvos TSR Centrinė statistikos valdyba, 1982.


|  |
| --- |
| Aplinkinės gyvenvietės |
|  | BUKONYS – 4 kmBalėnai – 2 km |  | Mankūnai |  |
| MogeniaiŽEIMIAI – 11 km |  | Panoteriai – 1,5 km |
| Milagainiai – 2 kmŠILAI – 9 km | Bareišiai – 2,5 km | Šemetiškiai |